UPDATE. Piața Victoriei, duminică seara, ora 20. Oamenii protestează faţă de „enorma dezamăgire" reprezentată de numirea noului prim-ministru, dar şi faţă de mai multe decizii ale Curţii Constituţionale a României (CCR), precum decizia de constituţionalitate a desfiinţării noţiunii de conflict de interese pentru funcţionarii publici şi desfiinţarea infracţiunii de tentativă la abuz în serviciu.



Foto: Dan Mihai Bălănescu

Foto: Dan Mihai Bălănescu

Protest „Împreună salvăm țara de corupți” duminică seara în București.

Marșul de protest, pe traseul Piața Victoriei - Piața Romană - Piața Universității - Parlament - Curtea Constituțională a României este anunțat duminică seara, începând cu ora 19:00, în Bucuresti. Mobilizarea pentru marsul de protest s-a facut pe paginile de Facebook ale comunitatilor Corupția ucide și 600000 pentru Rezistență.

Joi a fost „încălzirea”

Joi seară, începând cu ora 19:30, câteva zeci de oameni au ieșit în Piața Victoriei la un protest față de intenția coaliției PSD-ALDE de a schimba radical programul de guvernarea. Noul program prevede înlocuirea impozitului pe profit cu impozitul pe cifra de afaceri și instituirea unei așa numite „taxe de solidaritate”.



Foto: Corupția ucide

„Noi muncim cinstit pentru banii noștri. Plătim taxe și impozite, contribuții pentru sănătate și pentru pensii, dar de 27 de ani nu primim mai nimic la schimb. De peste 6 luni, guvernanții nu au făcut altceva decât să încerce să legifereze hoția. Cu OUG 13, apoi prin Legea Grațierii în Parlament, cel mai recent, cu complicitatea CCR și a Ministerul Justiției, pentru impunerea unui prag la abuzul în serviciu.

Astăzi, duc mai departe hoția, prin modificări ale programului de guvernare, noi taxe și impozite, precum și prin furtul din fondul de pensii (Pilonul II). Lor nu le pasă dacă ne bagă-n faliment - au mai mulți bani decât vom câștiga noi cinstit vreodată. Ei fură și noi plătim”, se arată pe pagina evenimentului organizat de Corupția Ucide.